Galarìa feroviaria dël Fréjus
Sota al Mont Fréjus a-i passa na galarìa feroviaria longa 13.636 méter ch'a fa da relé antra Bardonecia e Modane, a n'autëssa media ëd 1200 méter.
A l'adoss a l'era mach longa 12.847 méter, ma dël 1881 a l'han ëslongala për rende sigura l'intrada da Modane.
La galarìa a l'era stàita proponùa dël 1832 da Joseph-François Médail, comissari ëd dugan-a.
Costruìa, për decision ëd Cavour, antra 'l 1857 e ël 1870, euvra dj'anginié Piatti, Sommeiller, Grattoni e Grandis (dzorantendent ai traspòrt militar), a l'é stàita inaugurà ai 17 dë stèmber 1871.
Ël prim treno a l'ha butaje 40 minute a passela.
Ai 26 d'otóber 1879 a l'han dëscoatà an piassa Statù a Turin, a la presensa dla famija real, un monument a la realisassion ëd la galarìa e a la gent ch'a l'ha travajaje.

Ant ël sécol apress a l'han giontà na galarìa autostradal, ch'a l'é stàita inaugurà ai 12 ëd luj dël 1980.

Traspòrt an Piemont